Na temelju članka 56. pročišćenog teksta Statuta Dječjeg vrtića „Radost“ Novska  od 18.01.2018. godine,  ravnateljica vrtića dana  26.11. 2019. donosi

ODLUKU
o korištenju službenih vozila Dječjeg vrtića „Radost“ Novska

Članak 1.
Ovom Odlukom uređuje se način i uvjeti korištenja službenih vozila Dječjeg vrtića „Radost“ Novska ( u daljnjem tekstu: Vrtić ), njihovo održavanje, odgovornosti osoba koje koriste službeno vozilo, osiguravanje vozila, nadzor nad korištenjem vozila.
Članak 2.
Pod službenim vozilom u smislu ove Odluke, podrazumijevaju se automobili koji su u vlasništvu Vrtića.
Članak 3.
Službena vozila Dječjeg vrtića „Radost“ Novska mogu koristiti isključivo zaposlenici Vrtića, isključivo u službene svrhe i potrebe.
Službena vozila koriste se tijekom radnog vremena Vrtića ( od 6,00 do 17,00 sati) i tijekom radnog tjedna, a iznimno u slučaju prijeke potrebe ili više sile, te nastupa nepredviđenih okolnosti mogu se koristiti i van radnog vremena kao i tijekom vikenda i neradnih dana. 
Nepredviđenim okolnostima iz prethodnog članka smatraju se samo okolnosti koje su u interesu Vrtića i za potrebe Vrtića.
Članak 4.

Službena vozila mogu se koristiti za putovanje u zemlji i inozemstvu u skladu s važećim propisima.

Članak 5.
Službena putovanja djelatnika odobrava ravnatelj, kao i  službeno putovanje ravnatelja .

Članak 6.

Službena vozila koriste sljedeći zaposlenici vrtića: domari, ekonom, ravnatelj, pedagog, zdravstvena djelatnica, a po potrebi i drugi zaposlenici (u daljenjem tekstu: Korisnici).
Članak 7.
Pod službenim potrebama u smislu ove Odluke podrazumijeva se obavljanje poslova i zadataka iz djelokruga  rada Vrtića, a osobito:
· prijevoz hrane i namirnica za potrebe vrtića,
· prijevoz potrošnog materijala i drugih potrepština za potrebe vrtića,
· razne nabave za potrebe vrtića,
· prijevoz djelatnika u svrhu obavljanja poslova za potrebe vrtića,
· prijevoz stvari za potrebe sudjelovanja na manifestacijama, konferencijama i sličnim događanjima,
· prijevoz djelatnika u svrhu stručnog osposobljavanja, sudjelovanja na službenim sastancima, stručnim skupovima i slično.


Članak 8.

Korištenje službenih vozila evidentira se na obrascu Putni radni list. 
Korisnici vozila dužni su za svaki mjesec ažurno voditi putni radni list za vozilo za koje su zaduženi, te ga dostavljati u računovodstvo na kraju mjeseca. Putni radni list potpisuje korisnik službenog vozila.

Članak 9.

Putni radni list sadrži: početnu i završnu kilometražu, relaciju, datum putovanja, podatak o imenu, prezimenu i OIB-u putnika u vozilu, te vozača, podatak o tehničkoj ispravnosti vozila, datum punjenja gorivom.
Putni nalog sadrži: broj naloga, datum izdavanja, ime i prezime osobe za koju se putni nalog izdaje, datum i mjesto putovanja, trajanje putovanja, podatak o prijevoznom sredstvu, marci vozila i registarskoj oznaci, datum polaska i povratka, početno i završno stanje kilometraže.
Uz putni radni list i putni nalog prilažu se računi za gorivo, cestarinu, parkiranje i drugi slični računi. 
Članak 10.
Za službena putovanja sa svrhom (seminari i slično) van grada Novske izdaje se putni nalog ( u računovodstvu) i putni radni list ( u tajništvu).
Pored putnog naloga Korisnik u svojstvu vozača dužan je ispuniti popratni obrazac putni radni list  i dostaviti ga na potpis ravnatelju prije putovanja.
Po završetku korištenja vozila za službeno putovanje korisnik je dužan popunjeni putni nalog i putni radni list dostaviti u računovodstvo Vrtića.
Članak 11.

Ukoliko se vozilo koristi u svrhu putovanja na stručno usavršavanje zaposlenika i ukoliko je ravnatelj procijenio da je takav trošak isplativiji osobito u slučaju putovanja većeg broja osoba, zaposlenici u tom slučaju nemaju pravo na naknadu troškova prijevoza za službeni put.
Članak 12.
O službenom putovanju  ravnatelj obavještava domara zaduženog za brigu o konkretnom vozilu radi drugačije organizacije interne dostave potrepština za vrtić i ostalog, te ga  upućuje na obvezu provjere tehničke ispravnosti vozila, uklanjanje eventualnih nedostataka i pripremu vozila za sigurno putovanje.
Domar je dužan upozoriti ravnatelja  o eventualnim nedostacima, te poduzeti sve potrebne radnje da se isti uklone prije putovanja.
Potvrdu tehničke ispravnosti vozila potvrđuje svojim potpisom domar koji je zadužen za brigu o konkretnom vozilu.




Članak 13.

U iznimnim slučajevima ravnatelj može odobriti i korištenje privatnog automobila zaposlenika u službene svrhe ( kad je službeno vozilo zauzeto, u kvaru i sl. ) 
U tom slučaju Korisniku se izdaje putni nalog za korištenje privatnog automobila u službene svrhe.
Korisnik  ostvaruje pravo na naknadu troškova sukladno važećim propisima i obvezan je priložiti svu dokumentaciju kojom se opravdava pokriće troškova goriva, cestarine i ostalih sličnih troškova  
( parkiranja ).

Članak 14.

Brigu o vozilu vode domari i ekonom koje je za to zadužio ravnatelj i za konkretno vozilo. Brigu o vozilu za dostavu hrane vodi domar-vozač. 

Članak 15.
Pod brigom za vozilo smatra se redoviti tehnički pregled i registracija, redovito i pravovremeno uklanjanje kvarova i nedostataka na vozilu, provjera količine ulja i vode u motoru vozila, provjera ispravnosti guma, brisača i količine tekućine za pranje vjetrobrana, prilagođavanje vozila zimskim odnosno ljetnim uvjetima na cestama, te da vozilo sadrži obveznu opremu propisanu zakonom (retroreflektirajući prsluk, - kutija prve pomoći  HRN 1112, - rezervni kotač s pripadajućom opremom, sigurnosni trokut, rezervne žarulje,u zimskim uvjetima i zimska oprema) sve u ispravnom stanju.

Članak 16.

Prilikom korištenja službenog vozila korisnici vozila dužni su se pridržavati Zakona o sigurnosti prometa na cestama i drugih propisa koji se odnose na konkretan slučaj putovanja.
Članak 17.
Korisnici vozila moraju imati važeću vozačku dozvolu te su dužni pridržavati se odredbi zakona i drugih propisa kojima se uređuje sigurnost na cestama kao i odredbi ove Odluke.
Članak 18.
Korisnici vozila ne smiju konzumirati alkoholna niti druga opojna sredstva kao niti lijekove koji  utječu na sposobnost upravljanja vozilom.

Članak 19.

Prilikom korištenja službenog automobila, korisnik je dužan postupati pažnjom dobrog gospodara i koristiti ga u svrhu za koju je namijenjen.
Radi osiguranja normalnog korištenja službenog automobila, korisnik je dužan prilikom preuzimanja službenog automobila izvršiti vizualni pregled istog. Svoje primjedbe dužan je bez odgode prenijeti ravnatelju.
U slučaju prometne nezgode, oštećenja ili kvara službenog automobila, korisnik je dužan bez odgode obavijestiti ravnatelja.
Korisnik je dužan tijekom čitavog vremena korištenja službenog vozila samostalno poduzimati sve radnje koje su neophodne da bi vozilo ispravno radilo.


Članak 20.

Osoba koja upravlja službenim vozilom odgovorna je za prometne prekršaje počinjene tijekom upravljanja službenim vozilom, te osobno snosi sankcije pred nadležnim tijelima sukladno posebnim propisima.
Osoba koja upravlja službenim vozilom dužna je platiti prekršajne kazne i troškove bespravnog parkiranja koje je počinila za vrijeme  korištenja službenim vozilom.

Članak 21.

U slučajevima prometne nesreće u kojoj je temeljem policijskog očevida utvrđeno da je korisnik vozila bio u alkoholiziranom stanju ili pod utjecajem drugih opojnih sredstava, svu odgovornost za nastalu štetu snosi korisnik.
Sva šteta nastala uslijed uporabe vozila nadoknađuje se prema uvjetima važećeg osiguranja, osim u slučaju iz prethodnog stavka ove Odluke.
Članak 22.

Ako se trošak štete koja je nastala na službenom vozilu  ili trošak štete osobama ne može podmiriti iz osiguranja vozila, štetu će snositi osoba koja je upravljala vozilom ukoliko joj je dokazana krivnja.

Članak 23.
U slučaju nesreće koja za posljedicu ima ozljedu, invaliditet ili smrt, korisnik vozila i putnici u vozilu imaju pravo naknade isključivo u skladu s ugovorenom policom osiguranja vozila.
Korisnik vozila dužan je putnike o tome izvijestiti prije početka vožnje.
Članak 24.
Odgovornost korisnika za vozilo počinje s preuzimanjem  ključeva vozila i traje do povrata vozila i ključeva.
Za ključeve vozila osobno su zaduženi domar-ekonom i domar-vozač. Razervni  ključ čuva se u uredu ravnatelja.
Drugi zaposlenici kojima je ravnatelj odobrio korištenje službenog vozila ključ nakon korištenja automobila vraćaju u ured ravnatelja odmah po završetku putovanja.
Ukoliko je putovanje završilo van uredovnog vremena korisnik vozila odgovoran je za ključ do njegovog povratka ravnatelju.
Članak 25.
Korisnik vozila koji nemarno ili nesavjesno brine o vozilu samostalno snosi svu  odgovornost za nastalu štetu na vozilu  i dužan ju je osobno nadoknaditi.
Članak 26.
Kontrolu korištenja vozila, prijeđene kilometraže i utrošenog goriva na temelju podataka navedenih u putnom radnom listu vrši zaposlenik zaposlen na radnom mjestu voditelja računovodstva.
Korisnici su dužni na kraju mjeseca zaposleniku iz stavka 1. ovog članka dostaviti popunjene  i  potpisane putne radne listove na kontrolu. 
Izvršenu kontrolu svojim potpisom potvrđuje voditelj računovodstva i stavlja primjedbu u slučaju evidentirane veće potrošnje goriva ili prijeđene kilometraže.
Za navedeni slučaj potrebno je ravnatelju podnijeti posebno pismeno izviješće o razlozima koji su doveli do povećanje potrošnje goriva ili prijeđenih kilometara, te navedeno potkrijepiti dokazima.
Izvješće podnosi korisnik vozila.
Jedan primjerak putnog radnog lista voditelj računovodstva čuva u svojim evidencijama, a drugi dostavlja na pregled ravnatelju, koji ga potom parafira i vraća u računovodstvo.
Članak 27.
Gorivo se kupuje putem kartice s registarskom oznakom za konkretno vozilo.
Kartice su vlasništvo Vrtića. Vrtić posjeduje tri kartice, dvije za službene automobile i jedna kartica za kupnju goriva za kosilice.
Članak 28.
Korisnici su dužni vozilo parkirati u pripadajućem prostoru objekta vrtića ili dvorištu vrtića na način koji će u najvećoj mogućoj mjeri zaštiti vozilo od krađe i oštećenja.
O eventualnim oštećenjima korisnici vozila su dužni u pisanom obliku izvijestiti o svim nastalim oštećenjima na vozilu, te navesti okolnosti oštećenja.
Članak 29.
Nepridržavanje odredbi ove Odluke predstavlja povredu radne obveze.
Članak  30.
Ova Odluke stupa na snagu danom objave na oglasnim pločama Vrtića.
Ova Odluka objavljen je na oglasnim pločama vrtića  26.11.2019..

